Predkladacia správa

	Návrh nariadenia vlády SR, ktorým sa mení a dopĺňa nariadenie vlády SR č. 40/2002 Z. z. o ochrane zdravia pred hlukom a vibráciami bol vypracovaný na základe potreby uplatniť v legislatíve Slovenskej republiky akčné hodnoty hlukových indikátorov vo vonkajšom prostredí L_dvn a L_noc, ktoré  sa vzťahujú na priestory  vo vonkajšom prostredí. 
Uplatnenie uvedených hlukových indikátorov je potrebné pre prípravu a revíziu strategického mapovania hluku, ktoré upravuje zákon č. 2/2005 Z. z. o posudzovaní a kontrole  hluku vo vonkajšom prostredí a o zmene zákona NR SR č. 272/1994 Z. z. o ochrane zdravia ľudí v znení neskorších predpisov a jeho všeobecne záväzný právny predpis – nariadenie vlády, ktorým sa ustanovujú podrobnosti o strategických hlukových mapách a akčných plánoch ochrany pred hlukom.
	Uvedenie nariadenia vlády SR do reálneho života nebude mať finančný, ekonomický, environmentálny vplyv a vplyv na zamestnanosť.
	Dňa 18. januára 2005 bol predložený na rokovanie Legislatívnej rady vlády SR „Návrh nariadenia vlády SR, ktorým sa ustanovujú podrobnosti o strategických hlukových mapách a akčných plánoch ochrany pred hlukom, a ktorým sa dopĺňa nariadenie vlády SR č. 40/2002 Z. z. o ochrane zdravia pred hlukom a vibráciami“. Legislatívna rada vlády SR žiadala Čl. II (novelizácia nariadenia vlády SR č. 40/2002 Z. z.) tohto návrhu odčleniť a vytvoriť z neho nový samostatný materiál, ktorý sa priamo predloží na rokovanie vlády SR, keďže nie je možné novelizovať nariadením vlády  SR nariadenie vlády SR. 
	Z uvedeného dôvodu sa predkladá na rokovanie vlády SR „návrh nariadenia vlády SR, ktorým sa mení a dopĺňa nariadenie vlády SR č. 40/2002 Z. z. o ochrane zdravia pred hlukom a vibráciami.